DOI: 10.14457/tu.the.2020.799
title: โครงสร้างตลาดของธุรกิจอพาร์ทเม้นท์และปัจจัยที่มีผลต่อการเลือกเช่าอพาร์ทเม้นท์ของผู้บริโภคในกรุงเทพมหานคร

description: งานศึกษานี้มีวัตถุประสงค์ในการศึกษาโครงสร้างตลาดของธุรกิจอพาร์ทเม้นท์ในกรุงเทพมหานคร โดยวิเคราะห์ตามกรอบแนวคิดโครงสร้างตลาด พฤติกรรม และผลการดำเนินงาน (Structure – Conduct – Performance: SCP) และศึกษาถึงปัจจัยที่มีผลต่อการตัดสินใจเลือกที่พักอาศัยในกรุงเทพมหานครของผู้บริโภค โดยการเก็บรวบรวมข้อมูลทั้งข้อมูลปฐมภูมิจากการสัมภาษณ์ผู้ประกอบการอพาร์ทเม้นท์และนิติบุคคลที่ดูแลอพาร์ทเม้นท์และข้อมูลจากการเก็บแบบสอบถาม และข้อมูลทุติยภูมิจากแหล่งข้อมูลต่าง ๆ ในการวิเคราะห์โครงสร้างใช้วิธีการทดสอบความแปรปรวนแบบทางเดียว (One-way ANOVA) การทดสอบไคสแควร์ (Pearson chi-square Test) และการวิเคราะห์ถดถอยโลจิสติก (Logistic Regression Analysis) ในการทดสอบปัจจัยที่ผลต่อการตัดสินใจเช่าอพาร์ทเม้นท์หรือซื้อที่พักอาศัยทั้งปัจจัยทางด้านประชากรศาสตร์ และปัจจัยด้านพฤติกรรมการเลือกที่พักอาศัยของผู้อยู่อาศัย อีกทั้งยังใช้สถิติพื้นฐานในการวิเคราะห์ปัจจัยด้านส่วนประสมทางการตลาดที่มีผลต่อการเลือกเช่าอพาร์ทเม้นท์ผลการศึกษาพบว่า โครงสร้างตลาดของธุรกิจอพาร์ทเม้นท์ในกรุงเทพมหานครมีลักษณะเป็นตลาดกึ่งแข่งขันกึ่งผูกขาด (Monopolistic Competition) พฤติกรรมการแข่งขันที่ผู้ประกอบการเลือกใช้เน้นที่การแข่งขันในด้านที่มิใช่ราคา โดยเน้นที่กลยุทธ์ด้านคุณภาพห้องพัก ด้านสถานที่ตั้ง ด้านการโฆษณาและประชาสัมพันธ์ ด้านพนักงานให้บริการและการบริการ และด้านลักษณะทางกายภาพ แต่ทั้งนี้ผลประกอบการของธุรกิจอพาร์ทเม้นท์ในภาพรวมกลับไม่ได้มีกำไรมากนัก เนื่องจากการมีคู่แข่งอยู่เป็นจำนวนมากและโครงสร้างด้านรายจ่ายในการดำเนินงานที่สูงสำหรับผลการศึกษาเกี่ยวกับปัจจัยด้านส่วนประสมทางการตลาดที่มีผลต่อการเลือกเช่าอพาร์ทเม้นท์ของผู้บริโภคในกรุงเทพมหานคร พบว่า ผู้เช่าอพาร์ทเม้นท์ให้ความสำคัญกับปัจจัยด้านทำเลที่ตั้ง ด้านบุคลากรหรือพนักงานให้บริการ ด้านกระบวนการให้บริการ และด้านลักษณะทางกายภาพ ในระดับมาก ในขณะที่ผู้เช่าอพาร์ทเม้นท์ให้ความสำคัญกับปัจจัยด้านผลิตภัณฑ์หรือห้องพัก ด้านราคา และด้านการส่งเสริมการตลาด ในระดับปานกลางสำหรับผลการศึกษาความแตกต่างระหว่างกลุ่มของผู้เช่าอพาร์ทเม้นท์และผู้ไม่ได้เช่า อพาร์ทเม้นท์หรือผู้ซื้อที่พักอาศัยในด้านประชากรศาสตร์ และด้านพฤติกรรมการเลือกที่อยู่อาศัย พบว่า กลุ่มตัวอย่างทั้งสองกลุ่มมีความแตกต่างในเรื่อง เพศ อายุ สถานภาพ การศึกษา อาชีพ รายได้ ด้านการรู้จักสถานที่พักอาศัย ผู้มีส่วนรวมในการตัดสินใจ จำนวนผู้พักอาศัยรวม ผู้ที่อยู่อาศัยร่วม และสาเหตุในการตัดสินใจ อย่างมีนัยสำคัญ สำหรับผลการศึกษา ตัวแปรที่ส่งผลต่อความน่าจะเป็นในการตัดสินใจเช่าอพาร์ทเม้นท์ของผู้บริโภคในกรุงเทพมหานคร ด้วย Logistic Regression Model พบว่า เพศหญิงมีโอกาสในการตัดสินใจเช่าอพาร์ทเม้นท์มากกว่าเพศชาย อายุของผู้บริโภคที่มากขึ้นจะมีแนวโน้มในการเช่าอพาร์ทเม้นท์ลดลง สถานภาพโสดมีโอกาสในการตัดสินใจเช่าอพาร์ทเม้นท์เพิ่มขึ้นเมื่อเทียบกับสถานภาพสมรส อาชีพพนักงานบริษัทเอกชนมีโอกาสในการตัดสินใจเช่าอพาร์ทเม้นท์ลดลงเมื่อเทียบกับอาชีพอื่น รายได้ต่อเดือนของผู้บริโภคที่เพิ่มขึ้นจะมีแนวโน้มในการเช่าอพาร์ทเม้นท์ลดลง การรู้จักที่พักอาศัยผ่านการแนะนำของคนรู้จักจะมีโอกาสในการตัดสินใจเช่าอพาร์ทเม้นท์มากกว่าเมื่อเทียบกับการค้นหาด้วยตนเอง การมีผู้อื่นร่วมตัดสินใจในการเลือกที่พักอาศัยจะมีโอกาสในการตัดสินใจเช่าอพาร์ทเม้นท์ลดลงเมื่อเทียบกับการตัดสินใจด้วยตนเอง จำนวนของผู้พักอาศัยในสถานที่ที่มากขึ้นจะมีแนวโน้มในการเช่าอพาร์ทเม้นท์ลดลง การเลือกที่พักอาศัยด้วยสาเหตุเรื่องทำเลที่ตั้งสะดวกแก่การเดินทางเป็นอันดับแรกมีโอกาสในการตัดสินใจเช่าอพาร์ทเม้นท์มากกว่าการเลือกสถานที่ด้วยสาเหตุเรื่องต้องการความเป็นส่วนตัว